แก้ไขเพิ่มเติมข้อมูล วันที่ 27 กรกฎาคม 2544

10. การควบคุมภายใน

คณะกรรมการบริษัทมีความเห็นว่า ระบบการควบคุมภายในของบริษัทและบริษัทย่อย มีความเพียงพอ
เหมาะสมและสามารถป้องกันความเสียหายจากการนำทรัพย์สินของบริษัทและบริษัทย่อยไปใช้หรือจ่ายโอนโดยมิชอบได้
การดำเนินงานของบริษัทมีความโปร่งใส กรรมการ
ผู้บริหารและพนักงานของบริษัทปฏิบัติหน้าที่ด้วยความระมัดระวัง
ซื่อสัตย์สุจริตและรับผิดชอบต่อประโยชน์สูงสุดของบริษัทและที่ผ่านมาบริษัทไม่มีข้อบกพร่องอย่างมีสาระสำคัญเกี่ยวกับระบบควบคุมภายใน

จากการประเมินความเพียงพอในการควบคุมภายในของคณะกรรมการตรวจสอบ ในการประชุม
ครั้งที่ 4/2543 วันที่ 17 พฤศจิกายน 2543 สามารถสรุปได้ดังนี้

1.  องค์กรและสภาพแวดล้อม

บริษัทมีนโยบายและเป้าหมายการดำเนินธุรกิจที่ชัดเจนและวัดผลได้
มีการพัฒนาและให้ผลตอบแทนอย่างสมเหตุสมผลแก่พนักงานที่ทำงานบรรลุถึงเป้าหมายของบริษัท
มีการจัดโครงสร้างขององค์กรอย่างเหมาะสม มีการกำหนดหน้าที่ตามธุรกิจและธุรกรรมอย่างชัดเจน
มีระเบียบข้อบังคับเป็นลายลักษณ์อักษรทั้งข้อควรปฏิบัติและโทษทางวินัย
กรณีที่ฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการ
มีฝ่ายตรวจสอบภายในเพื่อติดตามธุรกรรมด้านการเงิน การจัดซื้อ
และการบริหารทั่วไปอย่างมีประสิทธิผล มีความซื่อสัตย์ต่อคู่ค้า เจ้าของผลิตภัณฑ์ และลูกค้า

2.  การบริหารความเสี่ยง

บริษัทมีการประเมินความเสี่ยงในการประกอบธุรกิจอย่างสม่ำเสมอ
และได้มีการวิเคราะห์ถึงปัจจัยที่เป็นความเสี่ยงนั้นและหามาตรการเพื่อลดหรือขจัดปัญหา
โดยได้แจ้งให้พนักงานทุกคนที่เกี่ยวข้องเพื่อรับทราบและนำมาตรการที่กำหนดไว้มาปฏิบัติ
และมีการติดตามผล

3. การควบคุมการปฏิบัติงานของฝ่ายบริหาร

บริษัทมีการกำหนดขอบเขตอำนาจหน้าที่และวงเงินอำนาจอนุมัติของฝ่ายบริหารในแต่ละระดับไว้อย่างชัดเจนและเป็นลายลักษณ์อักษร
มีการแบ่งแยกหน้าที่ความรับผิดชอบจากกันโดยเด็ดขาดในการอนุมัติ
บันทึกรายการบัญชีและข้อมูลสารสนเทศ และการดูแลจัดเก็บทรัพย์สิน
บริษัทไม่มีการทำธุรกรรมกับผู้ถือหุ้นรายใหญ่ กรรมการ ผู้บริหาร หรือผู้ที่เกี่ยวข้องกับบุคคลดังกล่าว
หากมีบริษัทจะพิจารณาโดยคำนึงถึงประโยชน์สูงสุดของบริษัทเป็นสำคัญ
บริษัทมีการติดตามการดำเนินงานของบริษัทย่อยหรือบริษัทร่วมอย่างสม่ำเสมอ
และมีกรรมการหรือผู้บริหารเข้าไปเป็นกรรมการในบริษัทย่อย
การดำเนินงานของบริษัทเป็นไปตามกฎหมายที่เกี่ยวข้องครบถ้วน

แก้ไขเพิ่มเติมข้อมูล วันที่ 27 กรกฎาคม 2544

4. ระบบสารสนเทศและการสื่อสารข้อมูล

บริษัทได้จัดส่งข้อมูลโดยละเอียดและเพียงพอให้คณะกรรมการเพื่อใช้ประกอบการพิจารณาตัดสินใจโดยแนบไปกับหนังสือเชิญประชุมอย่างน้อย
7 วัน รายงานการประชุมของคณะกรรมการได้บันทึกข้อซักถาม ความเห็น หรือข้อสังเกตครบถ้วน
เอกสารประกอบการบันทึกบัญชีและบัญชีต่าง ๆ
ได้เก็บไว้เป็นหมวดหมู่และไม่เคยได้รับการร้องเรียนจากผู้สอบบัญชีถึงความบกพร่องใด ๆ
คณะกรรมการได้พิจารณาว่าฝ่ายบริหารได้ใช้นโยบายบัญชีตามหลักการบัญชีที่รับรองทั่วไปและเหมาะสมกับธุรกิจของบริษัท

5. ระบบการติดตาม

บริษัทมีระบบติดตามการปฏิบัติงานตามเป้าหมายที่วางไว้รวมทั้งการควบคุมภายในอย่างสม่ำเสมอ
หากมีข้อบกพร่องจะดำเนินการแก้ไขในทันที
การตรวจสอบภายในสามารถปฏิบัติงานได้อย่างอิสระและเสนอรายงานผลการตรวจสอบและแนวทางการแก้ไขได้อย่างตรงไปตรงมาต่อคณะกรรมการตรวจสอบ
กรณีที่เกิดเหตุการณ์ทุจริต หรือมีการปฏิบัติฝ่าฝืนกฎหมาย
ซึ่งอาจกระทบต่อชื่อเสียงและฐานะการเงินของบริษัทอย่างมีนัยสำคัญ
ฝ่ายบริหารต้องรายงานต่อคณะกรรมการบริษัทโดยทันที

บริษัทได้เล็งเห็นถึงความสำคัญของกระบวนการตรวจสอบและการกำกับดูแลกิจการที่ดี
เพื่อความโปร่งใสในการดำเนินธุรกรรมและกิจกรรมต่าง ๆ
เช่นเดียวกันกับการเสริมสร้างความเชื่อมั่นของผู้ถือหุ้นที่มีต่อบริษัท ดังนั้น คณะกรรมการบริษัท
เบอร์ลี่ ยุคเกอร์ จำกัด (มหาชน) จึงได้มีการแต่งตั้งคณะกรรมการตรวจสอบขึ้นตั้งแต่ปี 2542

อำนาจหน้าที่และความรับผิดชอบของคณะกรรมการตรวจสอบได้ระบุใน
“กฎบัตรคณะกรรมการตรวจสอบ” ซึ่งได้รับการอนุมัติจากคณะกรรมการบริษัท
โดยความรับผิดชอบของคณะกรรมการตรวจสอบประกอบด้วย การสอบทานรายงานทางการเงิน
เพื่อให้เกิดความเชื่อมั่นว่ารายงานดังกล่าวตรงกับความเป็นจริง ถูกต้อง
และเป็นไปตามหลักการบัญชีที่รับรองทั่วไป และทำให้เกิดความเชื่อมั่นว่า
บริษัทได้นำระบบการควบคุมภายในที่เพียงพอและมีประสิทธิผลมาใช้
คณะกรรมการตรวจสอบยังได้รับผิดชอบต่อการพิจารณาแต่งตั้งผู้สอบบัญชีของบริษัท
รวมทั้งสร้างความเชื่อมั่นว่าบริษัทได้ปฏิบัติเป็นไปตามกฎระเบียบข้อบังคับและกฎหมาย

สำหรับปีสิ้นสุด 31 ธันวาคม 2543 คณะกรรมการตรวจสอบได้จัดให้มีการประชุม 4 ครั้ง
และได้มีการเสนอให้แต่งตั้ง บริษัท ไพร้ซวอเตอร์เฮาส์คูเปอร์ เอบีเอเอส จำกัด
เป็นผู้สอบบัญชีของบริษัทในปี 2543 แล้ว ไม่มีประเด็นอื่นใดที่มีสาระสำคัญที่ควรนำเสนอต่อผู้ลงทุน